ועדת הכספים, כנסת 22, פרוטוקול מספר 50, 2020-02-05 12:10

דבורה ספיר אליעזר: בוקר טוב לכולם.

דבורה ספיר אליעזר: אני סגנית בכירה ליועצת המשפטית של משרד העבודה, הרווחה והשירותים החברתיים.

דבורה ספיר אליעזר: במהלך חקיקת חוק הבחירות לכנסת העשרים ושלוש (הוראות מיוחדות), תוקן סעיף 136 לחוק הבחירות לכנסת [נוסח משולב], סעיף שקובע שעובדים שנעדרים מן העבודה בשל שבתון זכאים לשכר רגיל לאותו היום.

דבורה ספיר אליעזר: נקבע סעיף, שעל שר העבודה לקבוע את שיעורי השכר שמגיעים לעובד שאינו אזרח ישראלי המועסק על ידי יחיד בענף הסיעוד.

מיקי לוי: אני הגשתי הצעה לסדר, אדוני.

משה גפני: אתה מדבר על הנושאים הנוספים במקרה הזה.

מיקי לוי: כן.

משה גפני: בסדר, תיכף אתן לך.

מיקי לוי: תודה רבה.

דבורה ספיר אליעזר: לתיקון, כפי שלמדנו גם מדברי הכנסת, היו בעצם שתי מטרות.

דבורה ספיר אליעזר: מטרה אחת היא שאותם עובדים, בשים לב למעסיק החלש, לא יקבלו שכר כפול ביום הבחירות בשל עבודתם.

דבורה ספיר אליעזר: תיכף אסביר את הסיפור של השכר הכפול.

דבורה ספיר אליעזר: הדבר השני, שאם הם נעדרים מן העבודה והם נדרשים לעבוד באותו יום אז גם הנושא הזה יטופל במסגרת אותו תיקון.

איציק שמולי: כלומר שלא יהיה להם יום חופשה.

דבורה ספיר אליעזר: לא יהיה להם יום חופשה כל עוד הם נדרשים לעבוד.

מיקי לוי: או שלא יקבלו 200%.

איציק שמולי: כן, רק להבהרה.

דבורה ספיר אליעזר: מבחינת התיקון לתקנות, אנחנו מבקשים שני תיקונים.

דבורה ספיר אליעזר: אחד, כי ביום הבחירות כשהעובדים יועסקו על ידי מעסיקיהם הם יקבלו שכר רגיל, השכר הרגיל שמגיע להם.

משה גפני: בגלל שהם לא הולכים להצביע, הם עובדים זרים.

אילן גילאון: אז אולי אפשר לתת להם להצביע ולגמור את העניין.

אילן גילאון: .. מה אתה אומר?

משה גפני: רק אם הם מצביעים "ג"...

דבורה ספיר אליעזר: והדבר השני, כפי שאמרתי, שאם הם נדרשים לעבוד באותו היום אז הם לא יקבלו שכר אם הם נעדרים מן העבודה שלא מסיבה מוצדקת.

משה גפני: מאה אחוז.

משה גפני: כמו ביום רגיל.

דבורה ספיר אליעזר: נכון.

דבורה ספיר אליעזר: אם הם זכאים לחופשה באותו יום, או מחלה, או איזו היעדרות שמעוגנת בחוקי העבודה – הם יקבלו את התשלום שמגיע להם.

דבורה ספיר אליעזר: אני רק רוצה להבהיר לפרוטוקול שהתיקון הזה חל בקשר למעסיק הסיעודי, אותו מטופל סיעודי, ולא חל בקשר לחברות סיעוד, כפי שזה לא חל לגבי ענפים אחרים שבהם מועסקים עובדים זרים, כמו חקלאות.

משה גפני: תודה רבה.

משה גפני: רבותי, אתן לכם, רק רגע.

משה גפני: מיקי לוי, בבקשה.

מיקי לוי: אדוני, פניתי אתמול לשר אקוניס וביקשתי ממנו להביא בדחיפות גם הוראת שעה לגבי שאר העובדים הזרים במדינת ישראל.

אברהם (אבי) ניסנקורן: לא, לא, לא.

מיקי לוי: רק רגע, אבי ניסנקורן, עוד לא סיימתי.

מיקי לוי: יכול להיות שצריך להוציא X, Y או Z.

מיקי לוי: בגדול, אני לא מבין למה בבתים מוגנים, בבתי מלון, בחקלאות, אזרחים שאינם אזרחי ישראל מקבלים את כל ההטבות ואת כל ההגנות שמדינת ישראל יודעת להעניק ביחסי עובד–מעביד.

מיקי לוי: זה לא יום החופשה שלהם.

מיקי לוי: יכול להיות שיש מקומות שינצלו את זה לרעה.

מיקי לוי: צריך לעשות איזו אלימינציה.

מיקי לוי: אני לא יודע להגיד ברגע הזה.

מיקי לוי: אבל למה בבתי סיעוד, ששם יש מחלקה גריאטרית, צריך לשלם 200% לעובדים שאינם אזרחי מדינת ישראל?

מיקי לוי: מדוע בחקלאות צריך לשלם 200% או לתת יום חופשה לאזרחים שאינם אזרחי מדינת ישראל?

יש לי הצעה: השר אקוניס ענה לי הבוקר, לצערי, שמה שהוא יכול לעשות מן הבחינה הזו – ואני רוצה ייעוץ משפטי - - -

משה גפני: היא הולכת להגיד.

מיקי לוי: צריך להתייחס לחבר'ה שעובדים בנושא - - -.

משה גפני: אני מסכים עם העיקרון הזה, העיקרון נכון.

משה גפני: הבעיה היא שאי אפשר חוקית.

אברהם (אבי) ניסנקורן: אני חייב להגיד משהו.

אברהם (אבי) ניסנקורן: מיקי לוי לא מכיר את דעתי לגבי ההיסטוריה שהייתה באותו יום.

אברהם (אבי) ניסנקורן: הנושא הזה עלה ערב פיזור הכנסת.

אברהם (אבי) ניסנקורן: הייתה הסכמה של כל סיעות הבית.

אברהם (אבי) ניסנקורן: הרי התיקון הזה הוא חריג, צריך להבין, הוא לא תיקון שאינו חריג.

אברהם (אבי) ניסנקורן: כל תיקון שיוצר דין שונה – ולא משנה כרגע מאיזו סיבה – בין עובד זר לבין עובד ישראלי הוא תיקון חריג.

אברהם (אבי) ניסנקורן: באותו יום ישבו כל סיעות הבית, דרך אגב גם סיעת העבודה וגם סיעת כחול לבן וגם סיעת ישראל ביתנו וגם הליכוד, כל סיעות הבית.

אברהם (אבי) ניסנקורן: הסיכום היה שאנחנו עושים תיקון רק לגבי עובדי הסיעוד שמועסקים על ידי יחיד ולא מועסקים על ידי מעסיק.

אברהם (אבי) ניסנקורן: זה תיקון חריג.

אברהם (אבי) ניסנקורן: עשינו הסמכה ספציפית בחוק רק לתיקון הזה.

אברהם (אבי) ניסנקורן: לכן זה חל על התיקון הזה.

אברהם (אבי) ניסנקורן: אני חושב שצריך לברך על התיקון, כי אנחנו נותנים פה מזור לאנשים סיעודיים שמעסיקים יחידים.

אברהם (אבי) ניסנקורן: ברור שיש אינטרסים כלכליים, אנחנו משופעים באינטרסים כלכליים.

אברהם (אבי) ניסנקורן: זה האיזון שהכנסת יצרה ביום פיזור הכנסת וזה איזון שהיה מוסכם על כולם אחרי שדנו בכול.

אברהם (אבי) ניסנקורן: אז ברור שיבואו המעסיקים X או Y ויבקשו איזון אחר.

אברהם (אבי) ניסנקורן: זה האיזון שסוכם באותו יום.

אברהם (אבי) ניסנקורן: בבחירות הבאות - - -

מיקי לוי: אבי, זו פעם שלישית השנה.

מיקי לוי: תראה מה החקלאים סופגים.

משה גפני: לפני הדיבורים על העניין, קודם כול נדע מה אנחנו מוסמכים לעשות.

משה גפני: היה הדיון שביקש עודד פורר.

משה גפני: ביקש אחמד טיבי באותו דיון שאתה קיימת לגבי נושא הקדמת הבחירות, או תאריך הבחירות, לגבי הנושא הזה.

ינון אזולאי: אחמד טיבי ביקש לגבי חוק קמיניץ, ועודד פורר דיבר על זה.

משה גפני: נכון.

משה גפני: אני מטפל בעניין הזה.

משה גפני: גם ערכנו דיון וגם פניתי לשר המשפטים.

משה גפני: אני בתהליך עם העניין זה.

משה גפני: זה דבר אחד.

משה גפני: דבר שני, ביקש עודד פורר דבר שהוא הגיוני לגמרי.

משה גפני: הוא אומר שעובדים זרים לא יקבלו תוספת על השכר, מה שמקבל עובד ישראלי שהולך להצביע.

משה גפני: אבי ניסנקורן, נכון מה שאמרת, שדוּבר רק על עובדי סיעוד.

אברהם (אבי) ניסנקורן: זה סוכם.

משה גפני: אני לא ישבתי בשקט, בגלל שאתה יודע, זה יכול להיות תהליך של ארבע–חמש שנים, ופניתי לכל מי שעוסק בעניין.

משה גפני: בסופו של דבר הסכימו לתקן את התקנות כפי שסוכם בוועדה בראשותך באותו דיון.

משה גפני: אחרי זה אני התעוררתי.

משה גפני: העלה את זה גם מיקי לוי, אבל אני חשבתי בעצמי מה הבעיה שעובד זר בחקלאות למשל, למה הוא לא יהיה אותו דבר?

משה גפני: ביקשתי מהיועצת המשפטית, ואני מבקש שהיועצת המשפטית תגיד.

נועה בן שבת: אדוני, ההסמכה שנקבעה בסעיף 136, בסיפה שלו, נקבעה כהוראת שעה לצורך הבחירות לכנסת העשרים-ושלוש בלבד.

נועה בן שבת: היא מסמיכה את השר לקבוע את ההוראות האלה רק לגבי עובד שאינו אזרח ישראלי המועסק על ידי יחיד בענף הסיעוד.

נועה בן שבת: זאת אומרת, כל ההרחבות שמדובר בהן צריכות עוד חקיקה.

משה גפני: אם רוצים לעשות את זה, מה צריך לעשות?

נועה בן שבת: צריך לעשות תיקוני חקיקה, ואין אפשרות לעשות אותם היום במסגרת תיקון התקנות, שהן מאוד מאוד מצומצמות.

נועה בן שבת: הסביר חבר הכנסת ניסנקורן את הרקע לצמצום.

משה גפני: כן זה נכון.

נועה בן שבת: רוצים גם להסביר שבכוונה, כפי שציינת, הצמצום הזה נעשה רק כהוראת שעה, בלי לשלול את הזכות לשבתון.

נועה בן שבת: העובד הזר יכול לשבות, יכול להגיד: אני ביום הזה לא מגיע לעבודה.

נועה בן שבת: למעשה אי אפשר לכפות עליו את העבודה ביום הזה.

נועה בן שבת: אבל פה התקנות עוסקות רק בשאלת התשלום אם הוא נעדר או התשלום לעובד שעבד, האם מגיע לו תשלום מיוחד.

אברהם (אבי) ניסנקורן: אני חייב להגיד שזה דיון שצריך לעשות אותו כדיון עומק, אם רוצים, לקראת הבחירות הבאות.

אברהם (אבי) ניסנקורן: אציג דוגמה.

אברהם (אבי) ניסנקורן: גם נער עובד בן 17 מקבל 200% באותו יום.

אברהם (אבי) ניסנקורן: זה לא דיון טריוויאלי.

מיקי לוי: זה פחות מפריע.

מיקי לוי: אנחנו מדברים על עובדים שאינם אזרחי מדינת ישראל.

אברהם (אבי) ניסנקורן: אנחנו צריכים לקיים דיון עומק.

אברהם (אבי) ניסנקורן: אני את הדיונים האלה כל פעם שומע מחדש.

אברהם (אבי) ניסנקורן: גם כשרוצים להעלות את שכר המינימום אז אומרים: בואו לא נעלה לעובדים זרים.

אברהם (אבי) ניסנקורן: אנחנו צריכים גם לכבד את הגֵרים.

משה גפני: תודה רבה.

משה גפני: מירב כהן, בבקשה.

משה גפני: אם אפשר, אני רוצה לבקש מכל חברי הכנסת, אין אפשרות חוקית לשנות את זה, אלא אם כן יגידו לי שמסכימים לתקן את זה ושאפשר משפטית לצרף את זה לאיזה חוק קיים.

משה גפני: היועצת המשפטית של הוועדה צריכה להגיד.

נועה בן שבת: חקיקה פרטית הרי אין בפגרה לפני הבחירות.

נועה בן שבת: צריכה להיות חקיקה ממשלתית.

נועה בן שבת: אני לא יודעת אם תגיע כזאת.

נועה בן שבת: לא הגיעה חקיקה.

משה גפני: יש חקיקה ממשלתית שאני אמור להביא למליאה.

נועה בן שבת: אבל יש גם סיבות מוצדקות לבוא.

נועה בן שבת: אנחנו יוצרים את האבחנה הזאת.

אברהם (אבי) ניסנקורן: אני חייב להגיד, אמיתית, אני כאבי לא מבין את זה, איך יש דיון עומק בוועדה מסוימת שמחליטה משהו, ומחליטה לאור כל האיזונים, וזו לא החלטה פשוטה.

אברהם (אבי) ניסנקורן: אפשר לעשות את זה.

אברהם (אבי) ניסנקורן: אני לא מבין את זה אישית, אבל אני לא שותף בדיון כי אני לא מבין אותו.

משה גפני: על מה?

אברהם (אבי) ניסנקורן: אני לא מבין את זה.

משה גפני: את מה אתה לא מבין?

משה גפני: לא אמרתי שאני מרחיב, ריבונו של עולם.

אברהם (אבי) ניסנקורן: בסדר, אני לא מוכן להשתתף.

מירב כהן: אני בעד התיקון הזה.

מירב כהן: דחפתי אליו בכל דרך שיכולתי.

מירב כהן: אבל בואו נקדיש שנייה אחת לדילמה הערכית-מוסרית שעולה מן התיקון, ויש כאן דילמה.

מירב כהן: יש פה איזון בין ערך השוויון בין עובדים – ואני מדברת על תחום הסיעוד כי בעיניי הוא כן שונה – לבין אנשים שהם חולים, חסרי אונים, שהם במצב בלתי אפשרי.

מירב כהן: יש פה מפגש בין שתי אוכלוסיות מוחלשות.

מירב כהן: מצד אחד, עובד זר שמנותק ממשפחתו, בודד כאן, ומצד שני, אדם חולה, חסר אונים, שהוא במצב סיעודי.

משה גפני: מה את מציעה?

מירב כהן: ראשית, אני אומרת שהמקרה של החולים הסיעודיים שונה מכל תחום אחר.

מירב כהן: זאת הסיבה שחשבתי שנכון להתמקד בתחום הזה ברמה הערכית.

מירב כהן: שנית, דבר עקרוני, הסוגיה שאנחנו עוסקים בה היום היא סימפטום לבעיה הרבה הרבה יותר עמוקה, שבה שמים אנשים מבוגרים כמעסיקים של עובדי סיעוד, שזה יוצר עיוות ביום הבחירות.

מירב כהן: למען האמת זה יוצר עיוות בכל ימות השנה כי הם חשופים לכל מיני תביעות משפטיות.

מירב כהן: פתאום חולה עם אלצהיימר מקבל תביעה בבית משפט מקו לעובד.

מירב כהן: אף אחד לא יכול לוודא שהוא מקבל בכלל את שעות הסיעוד שהוא אמור לקבל, גוזרים עליו קופון לאורך הדרך.

מירב כהן: התיקון הזה הוא מוצדק כי זה תחום שבו באמת יש הרבה מאוד - - -

משה גפני: את בעד לאשר את התקנות האלה?

מירב כהן: אני בעד.

משה גפני: בסדר, אז חבל על הדיבורים.

מירב כהן: אני בעד, אבל אני אומרת שני דברים.

מירב כהן: האחד, תחום הסיעוד שונה מתחומים אחרים.

מירב כהן: השני, זה מחייב דיון מעמיק במעמדו של החולה הסיעודי ואיך אנחנו נותנים לו בכלל להיות מעסיק, שזה עיוות גדול.

משה גפני: תודה רבה.

משה גפני: חבר הכנסת אלכס קושניר.

משה גפני: אני מציע, אם חוזרים על אותו דבר אז אין צורך.

משה גפני: בבקשה.

אלכס קושניר: כבוד היושב-ראש, קודם כול, דייקת ואמרת שבאמת ביום פיזור הכנסת עודד פורר דרש את התיקון הזה.

משה גפני: בלי העזרה שלי היית יכול להישאר עם התיקון על ה...

אלכס קושניר: אין לי ספק בכלל ותודה רבה לך על כך.

אלכס קושניר: אבל התיקון היה אמור להיות הרבה יותר רחב.

משה גפני: לא על זה דוּבר.

משה גפני: דוּבר על העובדים בסיעוד.

משה גפני: הייתי שם בלילה.

אלכס קושניר: אני גם הייתי שם בלילה.

משה גפני: אני דיברתי עם פורר.

אלכס קושניר: אפשר לרגע לתת לי לדבר?

משה גפני: בבקשה, בטח, בשמחה רבה.

אלכס קושניר: הכוונה הייתה לתקן את זה עבור כלל העובדים הזרים.

אלכס קושניר: כל מי שמעסיק היום עובד זר, ולא משנה באיזה תחום, אם בתחום המסעדנות או במפעלים או בעסקים שדיברת עליהם, וגם החקלאים, אמור לשלם 200% לאותם אנשים שבעצם אין להם בכלל זכות בחירה.

אלכס קושניר: עזבו שהמדינה לוקחת את אותם מעסיקים זו הפעם השלישית לבחירות בשנה אחת, אלא היא גם בחוצפתה מכניסה את היד שלה לכיס שלהם וגורמת להם לשלם 200%.

אלכס קושניר: תחשבו על אותם חקלאים שנמצאים בעוטף עזה – גם המדינה מפנה להם עורף, מצד אחד, וגם עוד לוקחת מהם כסף, מצד שני.

אלכס קושניר: נכון שאנחנו ניסינו לדחוף לתיקון רחב יותר.

אלכס קושניר: בסופו של דבר לא הצלחנו להגיע להסכמה עם אבי ניסנקורן וכחול לבן והסכמנו לתיקון המצומצם, שרק מעסיקים יחידניים בתחום הסיעוד יוכלו ליהנות מן התיקון הזה.

אלכס קושניר: דרשנו להביא את זה לפה, ותודה רבה שהסכמת, כי אנחנו יודעים שהממשלה יודעת למסמס דברים שלא נוחים לה.

משה גפני: תלוי איזו ממשלה.

אלכס קושניר: לכן הבאנו את זה לפה ואני שמח שאנחנו נאשר כעת את התיקון הזה.

אלכס קושניר: אני גם שמח שיש פה קונצנזוס.

אלכס קושניר: אבל חשוב לומר שהמטרה הגדולה יותר היא קודם כול שזה לא יהיה הוראת שעה.

אילן גילאון: מי אמר לך שיש פה קונצנזוס?

אלכס קושניר: ושזה יכלול את כל מי שמעסיק עובדים זרים, ובשלב הבא גם אזרח ישראלי שלא הלך להצביע לא צריך להיות זכאי לכפל תשלום.

אלכס קושניר: לשם אנחנו הולכים.

משה גפני: לא לנהל את הוויכוח הזה עכשיו.

משה גפני: חבר הכנסת איציק שמולי, בבקשה.

איציק שמולי: תודה רבה, אדוני היושב-ראש.

איציק שמולי: אין ספק שיש פה מפגש בין שתי אוכלוסיות מוחלשות, אבל צריך לזכור מה עומד פה על הפרק.

איציק שמולי: לאותם אזרחים זרים אין זכות הצבעה בישראל ולכן התקנות האלה מוצדקות מאין כמותן.

איציק שמולי: אני בהחלט מברך גם את חבר הכנסת פורר וגם את הוועדה ואת כל חברי הכנסת שהיו שותפים למהלך הזה.

איציק שמולי: זה מהלך נדרש מאין כמותו.

איציק שמולי: נכון שיש צורך גם בענפים אחרים, אבל צריך לזכור מה עמד על הפרק ביום פיזור הכנסת.

איציק שמולי: זה היה או לשים את הרגל בדלת בהקשר של הסיעוד, הסיעוד הביתי, ובואו נזכור את הפרופורציות: 160,000 אנשים סיעודיים במדינת ישראל, רובם בבתים, לא בבתי אבות.

איציק שמולי: לכן קודם כול נשים את הרגל בדלת בעניין הזה, ואחרי זה תבוא גם החקלאות, יבואו גם בתי האבות, תבוא גם התעשייה – הכול מוצדק.

איציק שמולי: בסופו של דבר העיקרון שמנחה את תיקון החקיקה הזה צריך להנחות גם בענפים האחרים.

מיקי לוי: אנחנו איתך בעניין הזה.

נועה בן שבת: אדוני, אני רוצה להזכיר, דבר ראשון, לפי הפרוטוקול – אני לא הייתי שם בדיון – ההערה של חבר הכנסת פורר הייתה: "הזכרנו גם את נושא הנכים שאנחנו גוזרים עליהם עכשיו לשלם למטפלים שלהם 200%".

נועה בן שבת: הוא אמר: "תדבר בהחלט על הנכים ועל המטפלים הסיעודיים".

נועה בן שבת: גם בדיון בהכנה לקריאה השנייה והשלישית הוא אמר: "הפועל היוצא מזה הוא שקשיש או קשישה שיש להם מטפל זר משלמים שכר ...".

נועה בן שבת: זאת אומרת, הוא דיבר בהחלט על הנושא הזה של סיעוד.

אלכס קושניר: זה היה כבר אחרי שהגיעו להסכמות ולא הסכימו להרחבות.

אלכס קושניר: כל מי שהיה פה זוכר מה היה.

נועה בן שבת: אני רוצה להזכיר שלגבי הסיעוד, יש פה באמת שתי אוכלוסיות חלשות, אבל גם יש לפעמים צורך דווקא ביום הבחירות בעזרה של העובד הזר בשביל לממש את זכות ההצבעה.

אלכס קושניר: הוא צריך את העזרה של העובד הזר במשך כל השנה.

אלכס קושניר: אין צורך לשלם לו 200% ביום הבחירות.

נועה בן שבת: אבל כרגע אנחנו מדברים על יום הבחירות.

נועה בן שבת: אני חושבת שאחד הנימוקים - - -

אלכס קושניר: בסדר גמור.

אלכס קושניר: מה ההבדל בין יום הבחירות לבין כל יום אחר לגבי העובד הזר?

אלכס קושניר: אני לא מבין מה היא מנסה לטעון בעצם.

משה גפני: היא לא מנסה לטעון שום דבר.

משה גפני: היא היועצת המשפטית.

משה גפני: הייתי שם.

משה גפני: אם היה מדובר על כך שמרחיבים את זה על עוד רבים אחרים אי אפשר להביא את זה בתקנות.

משה גפני: זה מה שהיא אומרת.

משה גפני: היא אומרת שעודד פורר אמר באותו דיון – היא מביאה את הפרוטוקול – גם לקראת הקריאה הראשונה וגם לקראת הקריאה השנייה והשלישית, שהוא דיבר על מטפלים, על עובדי סיעוד.

משה גפני: אתה יכול להגיד, בצדק מבחינתך, שאם זה היה בידיו הוא היה מדבר גם על אחרים.

משה גפני: זה לא היה בידיו וזה לא היה בדיון ולא על זה דובר.

משה גפני: ישבנו שם עם אבי ניסנקורן ועם עודד פורר.

משה גפני: זה מה שהיה, ועל זה אני שמח.

אלכס קושניר: מוטב ציפור ביד מאשר שתיים על העץ.

אלכס קושניר: אם הייתה ברירה היינו עושים את זה רחב יותר.

משה גפני: זה לא ויכוח.

משה גפני: היא אומרת, ואני מודה לה שהיא אמרה את העובדות.

אבשלום וילן: תודה, אדוני היושב-ראש.

אבשלום וילן: אני לא מתנגד לתיקון התקנות בעניין העובדים הזרים אצל הסיעודיים, אבל עשיתי שיעורי בית: לפי החוק הקיים שר העבודה והרווחה יכול לאפשר גם לחקלאים לא לשלם כפול.

אבשלום וילן: לא צריך עבור זה שום תיקון חוק – הוא פשוט צריך להוציא הודעה.

אבשלום וילן: אתם מאשרים פה היום משהו צודק.

אבשלום וילן: כל הנימוקים שהזכיר חבר הכנסת ניסנקורן הם לא הוגנים, בלשון המעטה, אלא בדיוק להיפך.

אבשלום וילן: אני אומר בקרב החקלאים שדין אחד לכולם, על עבודה שווה שכר שווה.

אבשלום וילן: פה הוא מביא פריווילגיה אחת, זו פעם שלישית השנה.

אבשלום וילן: אדוני, אתה יודע כמה זה למשק?

אבשלום וילן: זה עשרות מיליוני שקלים.

אבשלום וילן: תכפיל את זה בשלוש.

אבשלום וילן: זה סיפור של 150 מיליון שקל בשנה.

אבשלום וילן: על מה?

אבשלום וילן: על כלום.

אבשלום וילן: זה לא הגיוני.

אבשלום וילן: לכן תפנה הוועדה לשר העבודה והרווחה.

אבשלום וילן: אני מודיע לך, תבדוק את זה משפטית ותראה שאני צודק, שהוא יכול להחיל את אותו דבר גם על שאר העובדים הזרים ויש פתרון.

נועה בן שבת: סעיף 136 מחייב לשלם לעובד גם אם הוא לא שבת את הסכום הזה, זה חיוב בחוק.

נועה בן שבת: אני לא מכירה פטור מזה.

נועה בן שבת: יש אפשרות לקבוע שעובדים מסוימים הם עובדים חיוניים ואז הם לא יכולים לשבות ביום השבתון, אבל תשלום השכר לעובד ששבת קבוע בחוק הבחירות לכנסת.

אבשלום וילן: הוא יכול להוציא הודעה.

יוסי אלקובי: אני נשיא התאחדות המלאכה והתעשייה.

יוסי אלקובי: אדוני היושב-ראש, אני קודם כול מברך על המעשה המבורך הזה, שאותם 160,000 קשישים שיושבים בבתים צריכים לא לשלם 200%.

יוסי אלקובי: אלה הקשישים שלא מפעילים מזגן כדי לא לשלם עוד 100 שקל או לא מפעילים חימום בשביל לא לשלם עוד 100 שקל לחשמל.

יוסי אלקובי: זה מבורך.

יוסי אלקובי: אבל החוליה החלשה זה גם העסקים הקטנים, שאותם אני מייצג, 40,000 עסקים, שזה שבתון רביעי עבורם – שימו לב: שלושה היו לבחירות לכנסת ואחד לבחירות המוניציפליות – שזה היה סתם מיותר.

יוסי אלקובי: לא גדל שיעור המצביעים, אנשים לא הולכים להצביע.

יוסי אלקובי: אנחנו צריכים להסתכל גם על העסקים הקטנים, שאותם אני מייצג.

יוסי אלקובי: הם לא יכולים לשלם 200 מיליון שקל בכל שבתון – 130 מיליון שקל פריון, 40 מיליון שקל להוצאות על עובדים בעקבות השבתון.

יוסי אלקובי: יש 200,000 זרים, 120,000 פלסטינאים שנכנסים לפה ו-80,000 עובדים זרים.

יוסי אלקובי: אין להם זכות בחירה.

יוסי אלקובי: אין לתת להם שום דבר כזה, אני חושב שזה מיותר.

יוסי אלקובי: גם במדינות שלהם אין להם יום כזה, באף מדינה בעולם.

משה גפני: תודה רבה.

משה גפני: מרדכי אלישע ממשרד העבודה והרווחה, בבקשה.

מרדכי אלישע: אדוני היושב-ראש, ראשית, השר תומך בעמדה הזאת, שאין לשלם את השכר הנוסף הזה.

מרדכי אלישע: כרגע הוצע תיקון רק לנושא הסיעוד.

מרדכי אלישע: אין לנו סמכות, כפי שאמר אדוני חבר הכנסת, להאציל את זה לעוד ענפים אחרים.

מרדכי אלישע: זה בחוק.

מרדכי אלישע: אין לנו את הסמכות הזאת, כפי שאמרה היועצת המשפטית של הוועדה.

מרדכי אלישע: ככל שיוטל עלינו אז אנחנו נביא את זה לשימוע לגבי כלל הענפים.

נועה בן שבת: אדוני, אני מבקשת להוסיף עוד משהו ולחדד.

נועה בן שבת: אני רוצה לדבר כרגע על העובד שעבד, כי סעיף 136 מתייחס לעובד, תשלום שמשולם לעובד אלמלא שבת באותו יום שבתון.

נועה בן שבת: תוספת השכר שמשולמת לעובד שעבד נקבעה בפסיקה.

נועה בן שבת: יש פסיקה משתנה לגבי הדבר הזה – לא כל הפסיקה מחייבת תשלום נוסף.

נועה בן שבת: יש פסיקה שאומרת שאין איזה מקור חוקי לתשלום הנוסף.

נועה בן שבת: יש פסיקה שאומרת שזה אבסורד שעובד שעבד ועובד שלא עבד יקבלו את אותו שכר ולכן צריך להוסיף.

נועה בן שבת: יש מי שמוסיפים 150% לפי התוספת ליום המנוחה.

נועה בן שבת: יש מי שמחייבים ב-200%.

נועה בן שבת: יש לי דוגמאות לפסקי דין כאלה וכאלה.

נועה בן שבת: אני אומרת את זה כי נטענות פה טענות לגבי המשק.

נועה בן שבת: צריך לדעת שגם מבחינת הפסיקה לא ברור מה הדין שחל לגבי עובדים שעבדו, אבל יש נהגים שונים.

רווית גרוס: המעסיקים בפועל חשופים לתביעות.

רווית גרוס: כאשר מעסיק קטן מעסיק שלושה עובדים זה בעייתי.

אילן גילאון: אז לא צריך לתת לאף אחד, וזהו.

גלית חזקיה הרשקוביץ: אני דוברת התאחדות האיכרים ונשיאות המגזר העסקי.

גלית חזקיה הרשקוביץ: אני מבקשת להתייחס לדברים שאמר חבר הכנסת אבי ניסנקורן בנוגע לעניין החריגוּת.

גלית חזקיה הרשקוביץ: העובדה שיש בחירות פעם שלישית – זה חריג באופן מיוחד, יותר מהחריגוּת שהוא הציג.

גלית חזקיה הרשקוביץ: לכן אני אומרת שלא ייתכן ששאר הענפים, כמו ענף החקלאות, העסקים הקטנים והבינוניים, הבנייה ושאר הענפים שאנחנו מייצגים כן ישלמו ויכניסו לנו יד לכיס.

גלית חזקיה הרשקוביץ: אני מבקשת מן הכנסת, יש לנו עוד חודש לבחירות, לעשות הכול כדי למצוא את הפתרון כן לאפשר לכל הענפים האלה לא לשלם את הסכום הזה.

גלית חזקיה הרשקוביץ: לא מדובר בסעיף תקציבי, לא מדובר במשהו שלוקח כסף מן המדינה.

משה גפני: אבל אין לנו סמכות.

משה גפני: אמרה את זה היועצת המשפטית של הוועדה.

משה גפני: מה אפשר לעשות?

דבורה ספיר אליעזר: עוד הבהרה בהמשך לדברים של היועצת המשפטית של הוועדה, רק כדי לעשות סדר מבחינה חוקית, לצורך הפרוטוקול.

דבורה ספיר אליעזר: חוק-יסוד: הכנסת קובע את זכות השבתון.

קריאה: לא בכל שבועיים.

דבורה ספיר אליעזר: חוק הבחירות לכנסת קובע את הזכות לקבל שכר אילולא שבת, כלומר הסעיף המקורי, סעיף 136, שאותו תיקנו במהלך הדיונים לקראת התפזרות הכנסת העשרים-ושתיים, קבע את הזכות של העובד לקבל שכר בעד היעדרות מכיוון שזה כמו שבת.

דבורה ספיר אליעזר: במשק השתרש בהרבה מקומות עבודה נוהג שקבע: אם סעיף 136 קובע 100% והעובדים הועסקו באותו יום, אז 100% ועוד 100% זה 200%.

דבורה ספיר אליעזר: אבל כפי שאמרה היועצת המשפטית של הוועדה, אני חוזרת על זה, יש פסיקות אזוריות בלבד בקשר לנושא הזה והן משתנות.

דבורה ספיר אליעזר: יש מי שקבעו שלא מגיע שכר, יש מי שקבעו שמגיע 200% ויש מי שהשוו לנושא של שעות עבודה ומנוחה וקבעו 150%.

דבורה ספיר אליעזר: אחד מיושבי-ראש ועדת הבחירות בעבר, השופט חשין ז"ל, ב-2003 אפילו הציע להשוות ל-150%.

דבורה ספיר אליעזר: כלומר המצב לא ברור ויש סיכון משפטי, אבל המחוקק הוא שצריך לשנות את המצב.

דבורה ספיר אליעזר: במסגרת התקנות, כפי שכולם אמרו, אנחנו לא יכולים לשנות את זה.

גלית חזקיה הרשקוביץ: דרך אגב, אלה בחירות רביעיות ולא שלישיות כי יש גם את הבחירות המוניציפליות.

משה גפני: עם כל הכבוד, מספיק.

משה גפני: עודד פורר, בבקשה.

משה גפני: אני רוצה לגשת להצבעה.

משה גפני: חבר הכנסת קושניר ייצג אותך ואני השתדלתי גם קצת, אמנם לא הצלחתי כמוהו.

אלכס קושניר: עשית עבודה טובה.

עודד פורר: אני בטוח שכאשר אתה רוצה אתה יודע.

משה גפני: אני מבקש ממך, חבר הכנסת קושניר, עם כל הכבוד, לא יכול להיות שאתם אומרים את זה בוועדה.

משה גפני: זה כמו ראש הממשלה הבריטי, שהיה כתב צעיר של הגרדיאן שהיה כותב נגדו.

משה גפני: יום אחד הם נפגשו במסדרון.

משה גפני: אז הכתב אמר לו: תשמע, זה לא כמו שאני כותב, אתה עושה גם דברים טובים.

משה גפני: אז ראש הממשלה אמר: את מה שאתה אומר לי במסדרון תכתוב בגרדיאן, ואת מה שאתה כותב בגרדיאן תגיד לי במסדרון.

משה גפני: חבר הכנסת קושניר, את מה שאתה אומר לי בוועדה תגיד – לא חשוב, הכול בסדר.

עודד פורר: אתה יודע טוב מאוד שאת מה שאני אומר לך בוועדה אני אומר גם במקומות אחרים.

אורית פרקש הכהן: דווקא על עודד פורר ההערה לא חלה.

עודד פורר: לא הייתי מדמה את הוועדה למסדרון בשירותים.

עודד פורר: זו הוורסיה המקורית.

עודד פורר: ראשית, אני מתנצל שלא הייתי מתחילת הדיון.

עודד פורר: היה לנו דיון בבג"ץ על פסילת חברת הכנסת היבה יזבק.

עודד פורר: אני מקווה שבג"ץ יקבל את העמדה של ועדת הבחירות המרכזית.

עודד פורר: לעניין עצמו – אנחנו נלחמנו על הנושא הזה עוד לפני שהיו בחירות.

עודד פורר: הצעות חוק דומות הגשנו גם לפני כן.

עודד פורר: בסוף, לצערי, בגלל ההתנגדות של יושב-ראש הוועדה המסדרת, הצלחנו להגיע רק לאיזשהו פתח צר, אבל אני מאמין שגם את הפתח הצר הזה בסוף אפשר להרחיב.

עודד פורר: היה נכון להחיל את זה על כלל העובדים שאינם אזרחים ישראלים.

משה גפני: יש בעיה חוקית.

עודד פורר: אין שום בעיה חוקית, האמן לי.

עודד פורר: במסגרת החוק היינו יכולים לקבוע שמי שאינו אזרח ישראלי לא צריך להיות לו יום חופשה.

עודד פורר: אנחנו מתקנים את החוק.

אורית פרקש הכהן: הם לא מצביעים.

אורית פרקש הכהן: זה הרציונל.

אורית פרקש הכהן: הרציונל הוא מי שמצביע.

עודד פורר: כל הקונצפט הוא שיום הבחירות הזה הוא יום חג של אזרחי ישראל, ומי שאינו אזרח ישראלי ימשיך לחיות את חייו כרגיל.

עודד פורר: אני לא פוגע לו, לא בימי השבתון ולא בכל הזכויות הסוציאליות שיש לו.

עודד פורר: יום הבחירות הוא לא זכות סוציאלית, הוא יום שנועד לטובת אזרחי ישראל.

עודד פורר: אדוני, אני די בטוח שבכנסת הבאה יהיה רוב גדול לתיקון כזה, לפחות לשלב שאומר: מי שאינו אזרח ישראלי לא זכאי ליום חופשה.

עודד פורר: אני יודע שיש ויכוח על התפיסה שלנו, שאומרת שמי שלא מצביע לא זכאי ליום חופשה.

עודד פורר: לזה אני חושב שאין לי רוב.

עודד פורר: לעניין מי שאינו אזרח ישראלי בוודאי יש רוב.

עודד פורר: חוץ מכך שהצלחנו לסייע לנכים ולקשישים שמעסיקים מטפלים סיעודיים בהעסקה יחידנית, צריך לפתור את הבעיה גם לחקלאים, גם לבעלי המסעדות, גם לכולם.

אילן גילאון: על חשבון הקשישים לכולם.

אילן גילאון: על חשבון העובד הזר.

אילן גילאון: תשלם 200% אם אתה כל כך רוצה להעסיק אותם באותו יום.

עודד פורר: לא הבנתי את חבר הכנסת גילאון.

עודד פורר: אתה מעדיף שלא נעביר את התקנות האלה?

משה גפני: עודד, אל תפתח את הוויכוח.

משה גפני: אנחנו כבר סיימנו את הדיון.

עודד פורר: הבאנו תיקון שמשפר את המצב, אז אתה אומר שאתה מעדיף שלא הייתי עושה אותו.

אילן גילאון: אתה מעדיף לנצל על חשבון העובד הזר.

עודד פורר: למה על חשבון העובד הזר?

עודד פורר: מה הקשר?

עודד פורר: מה על חשבונו?

משה גפני: אני מבקש שתקראי את התקנות.

דבורה ספיר אליעזר: טיוטת תקנות הבחירות לכנסת (תשלום שכר לעובד בסיעוד שאינו אזרח ישראלי המועסק על ידי יחיד) (הוראות לעניין הבחירות לכנסת העשרים ושלוש), התש"ף-2020 "בתוקף סמכותי לפי סעיף 136 לחוק הבחירות לכנסת [נוסח משולב], התשכ"ט-1969 (להלן – החוק), ובאישור ועדת הכספים, אני מתקין תקנות אלה:

נועה בן שבת: במקום "בעד עבודה ביום הבחירות" נתקן ל"שעבד ביום הבחירות".

נועה בן שבת: המקור פה הוא לא שכר העבודה.

נועה בן שבת: תקנות משנה (ב) בתקנה 2 ובתקנה 3 מדברות על השכר, או הזכויות הרגילות של העובד שהיו מגיעות לו גם ללא סעיף 136.

נועה בן שבת: תקנת משנה (א) בכל אחת מהן שוללת את הזכאות מכוח סעיף 136, ותקנת משנה (ב) מדברת על הזכאות שהייתה קיימת בכל מקרה כעובד.

נועה בן שבת: תקנה 4 מדברת על שמירת זכויות, שאם נקבע לעובד באופן מפורש, מכוח חוזה עבודה, שגם ביום הבחירות הוא יהיה זכאי אז כמובן התקנות האלה לא יגרעו מזכות מיוחדת שנקבעה לו.

משה גפני: תקנות הבחירות לכנסת (תשלום שכר לעובד בסיעוד שאינו אזרח ישראלי המועסק על ידי יחיד) (הוראות לעניין הבחירות לכנסת העשרים ושלוש), התש"ף-2020 – מי בעד אישור התקנות?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – אין

משה גפני: ברוב קולות אושרו התקנות.

משה גפני: אני מודה לכולם.

משה גפני: תודה רבה.

משה גפני: הישיבה נעולה.